钦定古今图书集成/明伦汇编/氏族典/第283卷 > 《廖用贤尚友录》 > 黄琼
## 钦定古今图书集成/明伦汇编/氏族典/第283卷 > 《廖用贤尚友录》 > 黄琼

按《后汉书黄琼传》：“琼字世英，江夏安陆人，魏郡太守
香之子也。初以父任为太子舍人，辞病不就。遭父忧，
服阕，五府俱辟，连年不应。永建中，公卿多荐琼者，于
是征琼，拜议郎，稍迁尚书仆射。初，琼随父在台阁，习
见故事，及后居职达练，官曹争议，朝堂莫能抗夺。出
为魏郡太守，稍迁太常。和平中，以选入侍讲禁中。元”
嘉元年，迁司空，以地动策免，复为太仆。永兴元年，迁
司徒，转太尉。梁冀前后所托辟召，一无所用，虽有善
人而为冀所饰举者，亦不加命。延熹元年，以日食免，
复为大司农。明年，梁冀被诛，太尉胡广、司徒韩𬙂、司
空孙朗皆坐阿附免废。复拜琼为太尉，以师傅之恩
而不阿梁氏，乃封为邟乡侯。琼辞疾让封六七上，言
旨恳恻，乃许之。寻而五侯擅权，倾动内外。自度力不
能匡，乃称疾不起。四年，以寇贼免。其年复为司空。秋，
以地震免。七年卒，时年七十九。赠车骑将军，谥曰“忠
侯。”